Коран глава 78
ВЕЛИКА ВИЈЕСТДато у Меки. — 41 стих.
У име Бога благога и милосрднога.

1. Они се запиткују

2. О великој вијести (о васкрсу)

3. Која је предмет њиховијех препирака.

4. Они ће је неоспорно знати;

5. Јест, они ће је знати.

6. Нијесмо ли ми поставили земљу као постељу

7. И брда као стубове?

8. Ми смо вас створили.

9. Ми смо вам дали почивање у вашем сну.

10. Ми смо вам дали ноћ као плашт.

11. Ми смо установили дан као средство за живот.

12. Ми смо саградили изнад ваших глава седам постојанијех небеса.

13. Ми смо о њих објесили сјајну зубљу.

14. Ми наређујемо да из облакâ силази обилата вода,

15. Да помоћу ње клија жито и растјење,

16. И вртови засађени дрвећем.

17. Дан рјешења рок је напријед одређени.

18. Једнога дана труба ће затрубити и ви ћете доћи у гомили.

19. Небо ће се отворити и показати многа врата.

20. Брда ће бити покренута и појавиће се као привиђење.

21. Цио пакао биће састављен од бусија,

22. Уточишта злијех,

23. Да ту станују вијековима.

24. Они ту неће окусити ни свјежине нити каква пића,

25. Ван једино вреле воде и гноја,

26. Као награду која одговара њиховијем дјелима;

27. Јер они нијесу никада мислили да ће требати пречистити рачун,

28. И они порицаху наше знакове, називајући их лажима.

29. Али ми смо бројали и записали све.

30. Уживајте сада у награди, ми ћемо увећати само ваша мучења.

31. Станиште блаженства припремљено је онијем који се боје Бога,

32. Вртови и виногради,

33. Дјевојке округлијех њедара и истијех година као и они,

34. Пуни пехари.

35. Они тамо неће слушати ни празнијех разговора ни лажи.

36. То је награда твојега Господа (она је довољна),

37. Господара небеса и земље и свега што је међу њима, Благога; али они њему неће управити ријеч.

38. На дан у који дух и анђели буду постављени у ред, нико неће говорити, осим онај којему допусти Милосрдни, и који ће само говорити оно што је право.

39. Тај дан је неизбјежан: који год хоће, нека дође путем који води ка Господу.

40. Ми смо те сјетили да је близу долазак казне,

41. Дана у који ће човјек видјети дјела својих рука, и у који ће невјерник узвикнути: Камо да сам прашина!

Коран у преводу Миће Љубибратића